Марко Ганчев
Реквием за движението

chitanka.info

Променяме се ние бързо по значение,

а гледам, че и думи са се променили.

Например днеска се разбира под движение

в града движението на автомобили.

А тъй се казваше съвсем до неотдавна

това, което вечер градският народ

извършваше, дошъл на улицата главна

за отдих ужким, а по-точно за живот.

Кръжахме по паважа с нови тоалети

от източния край до западния край

в елипсовидни орбити като планети

и със лица така сияещи комай.

Там всеки можеше да поздрави когото

почита, пращайки му над тълпата жест

или обратно — да покаже в обществото

кому решил е да отказва тая чест.

А който беше тръгнал още инфантилен

за разрив с някого или пък за любов,

узряваше под топлещи очи и силен

на връщане той вече беше мъж готов.

Да, всичко в туй въртене беше по-предметно

отколкото е днеска — и добро, и зло —

и даваше възможност някак неусетно

да се усети, че светът е колело.

Не будя тук носталгия във обществото,

а само казвам думичка добра за него,

за старото движение в града, защото

умря движението, а покоя де го?

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.